
                                                                                     PATVIRTINTA
Šakių rajono savivaldybės
mero 2024 m.    d. potvarkiu
Nr. MT-
 
SPRENDIMŲ SKIRTI PINIGINĘ SOCIALINĘ PARAMĄ PRIĖMIMO TVARKOS APRAŠAS
 
I SKYRIUS
BENDROSIOS NUOSTATOS
 
[bookmark: _Hlk134177908]	1.   Piniginės socialinės paramos  nepasiturintiems gyventojams skyrimo sprendimo priėmimo tvarkos aprašas (toliau – tvarkos aprašas)  nustato piniginės socialinės paramos: socialinių pašalpų, būsto šildymo išlaidų, geriamojo vandens išlaidų ir karšto vandens išlaidų kompensacijų (toliau – piniginė socialinė parama) nepasiturintiems gyventojams skyrimo, neskyrimo, mokėjimo nutraukimo arba mokėjimo stabdymo Šakių rajono savivaldybėje tvarką.
	2.   Tvarkos aprašas parengtas vadovaujantis Lietuvos Respublikos piniginės socialinės paramos nepasiturintiems gyventojams įstatymu (toliau – Įstatymas), Piniginės socialinės paramos nepasiturintiems gyventojams teikimo Šakių rajono savivaldybėje tvarkos aprašu, patvirtintu Šakių rajono savivaldybės tarybos 2024 m. gegužės 24 d. sprendimu Nr. T-184  „Dėl piniginės socialinės paramos teikimo nepasiturintiems Šakių rajono savivaldybės gyventojams tvarkos aprašo patvirtinimo“ (toliau – Aprašas), ir kitais teisės aktais.
	3.   Tvarkos apraše vartojamos sąvokos atitinka sąvokas, apibrėžtas Įstatyme.

II SKYRIUS
SPRENDIMO DĖL PINIGINĖS SOCIALINĖS PARAMOS SKYRIMO PRIĖMIMAS
 
	4.   Piniginė socialinė parama išmokama už kiekvieną praėjusį mėnesį.
	5. Seniūnijų socialinio darbo organizatoriai:
	5.1. priima bendrai gyvenančių asmenų arba vieno gyvenančio asmens prašymus-paraiškas ir kitus reikalingus dokumentus, nurodytus Įstatyme ir Apraše;
	5.2. nustato bendrai gyvenančių asmenų arba vieno gyvenančio asmens teisę į piniginę socialinę paramą;
	5.3. naudodamiesi socialinės apskaitos sistema „Parama“ suveda duomenis ir apskaičiuoja bendrai gyvenančių asmenų ar vieno gyvenančio asmens vidutines pajamas;
	5.4. nustato piniginės socialinės paramos teikimo laikotarpį;
	5.5. ruošia sprendimų, dėl piniginės socialinės paramos skyrimo, neskyrimo, nutraukimo arba stabdymo, projektus;
	5.6. parengtą sprendimo projektą ir visus reikiamus, Įstatyme ir Apraše numatytus, dokumentus, kartą per savaitę, pateikia Socialinės paramos skyriaus (toliau – Skyrius) specialistams.
	6. Skyriaus specialistai, įvertinę seniūnijų socialinio darbo organizatorių pateiktą informaciją dėl piniginės socialinės paramos ir patikrinę piniginės socialinės paramos skyrimo teisėtumą ir teisingumą, patvirtina sprendimo projektą.
7. Sprendimas dėl piniginės socialinės paramos skyrimo priimamas ne vėliau kaip per mėnesį nuo prašymo-paraiškos ir visų reikalingų dokumentų gavimo dienos.
[bookmark: part_91e10f0efcd44baa9820ea89e20f40bb]8. Prašymą-paraišką pateikęs asmuo apie priimtą sprendimą dėl piniginės socialinės paramos skyrimo, neskyrimo, mokėjimo sustabdymo ar mokėjimo nutraukimo yra informuojamas asmens prašyme-paraiškoje nurodytu informavimo būdu ne vėliau kaip per 5 darbo dienas nuo sprendimo priėmimo dienos. 
	9. Sprendimo projektai dėl socialinės pašalpos, būsto šildymo išlaidų kompensacijos, kai būstas šildomas kitu kuru, kurio faktinės sąnaudos kiekvieną mėnesį nenustatomos, arba centralizuotai – bus formuojami seniūnijose ir šiuos sprendimo projektus pasirašys Skyriaus vedėjas, Skyriaus specialistas bei seniūnijos socialinio darbo organizatorius. 
	10. Sprendimai dėl būsto šildymo išlaidų kompensacijos, kai būstas šildomas dujomis ir elektra priimami bei teisė į kredito, paimto daugiabučiui namui atnaujinti (modernizuoti), ir palūkanų apmokėjimą nustatoma Skyriuje ir šiuos sprendimus bei pažymas pasirašys Skyriaus vedėjas bei Skyriaus specialistas.
	11. Sprendimą dėl piniginės socialinės paramos skyrimo, neskyrimo, mokėjimo stabdymo, mokėjimo nutraukimo, permokų nustatymo ir jų grąžinimo arba išskaičiavimo laikomas priimtu, kai jis pasirašomas Skyriaus vedėjo, jam nesant, jo funkcijas atliekančio ar jį pavaduojančio valstybės tarnautojo.

III SKYRIUS
BAIGIAMOSIOS NUOSTATOS
 
	12.   Sprendimas dėl piniginės socialinės paramos skyrimo, neskyrimo, mokėjimo stabdymo, mokėjimo nutraukimo ir permokų nustatymo patvirtinamas ir registruojamas informacinėje sistemoje „Parama“, socialinės paramos šeimai informacinėje sistemoje (SPIS).
	13.   Sprendimas dėl piniginės socialinės paramos skyrimo, neskyrimo, mokėjimo stabdymo, mokėjimo nutraukimo, permokų nustatymo ir jų grąžinimo arba išskaičiavimo gali būti skundžiamas Lietuvos Respublikos administracinių bylų teisenos įstatymo nustatyta tvarka.
	14. Šis Tvarkos aprašas viešinamas Šakių rajono savivaldybės interneto svetainėje www.sakiai.lt.
_______________________________

